पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना प्रबंधन को लेकर सरकारी तौर पर 15 मई तक लॉकडाउन की घोषणा की गई है। 7 से 11 बजे तक आवश्यक्ता की वस्तुएं जैसे किराना, दवा, दूध, फल-सब्जी की दुकानों को ही खोला जाना है। इसके अनुपालन के लिए प्रशासनिक तौर पर सख्ती बरती जा रही है। साथ ही प्रशासनिक पदाधिकारियों की ओर से दुकानदारों को हिदायत भी दी गई है लेकिन प्रखंड के हसनपुर बाजार में लॉकडाउन के आदेशों की जमकर धज्जियां उड़ाई जा रही है। प्रशासनिक हिदायत को ताक पर रखकर आवश्यक्ता से अलग दुकानों को भी चोरी छिपे खोला जा रहा है।
लॉकडाउन के तीसरे दिन शुक्रवार को हसनपुर बाजार के मछुआ पट्टी रोड, सुभाष चौक व चीनी मिल चौक रोड में दुकानदारों की मनमानी देखने को मिली। कपड़ा, इलेक्ट्रॉनिक्स, हार्डवेयर दुकानों के मुख्य गेट को दिखावे के लिए बंद कर दुकानदार ग्राहकों का इंतजार करते दिखे। ग्राहकों के आते ही पिछले गेट से सामानों की बिक्री करते दिखे। लॉकडाउन के आदेशों की इस तरह धज्जियां उड़ाए जाने में ग्राहकों का भी योगदान रहता है। वे कोरोना प्रबंधन का ख्याल रखे बगैर बिना मास्क लगाए व बिना सोशल डिस्टेंसिंग का ख्याल रखे हुए चोरी छिपे खोले जा रहे दुकानों पर खरीदारी के लिए पहुंच जाते हैं। हालांकि पुलिस प्रशासन की जीप को देखते ही दुकानदार सतर्क हो जाते हैं। फिर पुलिस जीप के आगे बढ़ते ही कोरोना प्रबंधन को आमंत्रण देने का उनका खेल शुरू हो जाता है। कुल मिलाकर यह कहा जाए कि बाजार के दुकानदार व नासमझ लोग कोरोना प्रबंधन की बजाय कोरोना को आमंत्रित करने में लगे हैं, तो इसमें कोई अतिश्योक्ति नहीं होगी। हसनपुर में कोरोना मरीजों की संख्या पहुंच गई है 150 पार| बताया जाता है कि हसनपुर प्रखंड क्षेत्र में कोरोना संक्रमण तेजी से पांव पसारता जा रहा है। पूरे प्रखंड क्षेत्र में कोरोना मरीजों की संख्या 150 पार कर चुकी है। आतापुर व खराज में कुल दो कोरोना मरीजों की मौत भी हो चुकी है। फिर भी लोग एहतियात नहीं बरत रहे हैं। जो कि कोरोना प्रबंधन के क्षेत्र में आगे चलकर खतरनाक साबित हो सकता है।
सामान्य दिनों की तरह जुटती है भीड़
हसनपुर बाजार में दुकानदारों द्वारा लॉकडाउन के आदेशों की खुलेआम धज्जियां तो उड़ाई ही जा रही है। साथ ही कई ऐसी खामियां हैं, जिससे कि कोरोना संक्रमण के फैलने को बल मिल रहा है। सरकारी निर्देशानुसार बेबजह घर से बाहर निकलने पर सख्त रोक है। बिना मास्क लगाए घर से बाहर नहीं निकलना है। सोशल डिस्टेंसिंग का ख्याल रखना है। लेकिन बाजार में ठीक इसका उलटा नजारा देखने को मिल रहा है। बाजार में सामान्य दिनों की तरह ही भीड़ जुटी रहती है। बिना मास्क लगाए लोग सब्जी मंडी, दुकानों व सड़कों पर भीड़ लगाने से परहेज नहीं करते।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn